LV Eiropas Savienības Oficiālais Vēstnesis C 257/7

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 257/04

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“ ” (LIXIAN MA SHAN YAO)

EK Nr.: CN-PDO-0005-0627-16.07.2007

AĢIN ( X ) ACVN ( )

1. Nosaukums:

“ ”(Lixian Ma Shan Yao)

2. Dalībvalsts vai trešā valsts:

Ķīnas Tautas Republika

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība. Jamsi

3.2. Produkta apraksts, uz kuru attiecas nosaukums (1):

Jamsi ir Dioscorea batatas Decne. sugas bumbuļi, kuri pieder Dioscoreaceae pie dzimtas. Lixian Ma Shan Yao jamsus ar tradicionāliem audzēšanas paņēmieniem Hebei provinces Li (Lixian) apriņķī audzē irdenā, smilšainā, aluviālo sanesu augsnē (chao augsnē), ko izveidojusi ilgstoša erozija un nogulsnējumi. Apzīmējums Lixian Ma Shan Yao attiecas gan uz svaigiem bumbuļiem, gan kaltētu produktu, tostarp kaltētām jamsu plāksnītēm un čipsiem. Par izejvielu izvēlas svaigus jamsus, kurus nomizo un manuāli vai mehāniski sagriež šķēlēs. Pēc tam šķēles kaltē gaisā vai dehidratē žāvēšanas kamerā.

Ir trīs svaigo Lixian Ma Shan Yao jamsu šķirnes: “Bangyao”, “Ziyao” un “Xiaobaizui”. Šķirnēm raksturīgi šādi rādītāji.

1. “Bangyao” ir 35–60 cm gari cilindriski bumbuļi, kuru diametrs nepārsniedz 3,5 cm. Bumbuļiem ir blīvas šķiedrainas saknes, plāns dzeltenbrūns ārējais apvalks, stingrs balts mīkstums, bieza sula. Izvārot tiem ir nedaudz saldena un maiga, bet aromātiska un pikanta garša. Tie satur 75–85 % ūdens (trīs mēnešus pēc novākšanas).

2. “Ziyao” ir 50–80 cm gari cilindriski bumbuļi, kuru diametrs nepārsniedz 1,5 cm. Bumbuļiem ir nedaudzas šķiedrainas saknes, tumši brūns ārējais apvalks, purpursarkani plankumi uz gaišajām ārējā apvalka vietām, šķiedrains mīkstums, griezuma vieta balta, tie satur daudz cietes. Izvārot bumbuļiem ir patīkama salda garša; tie satur 75–85 % ūdens (trīs mēnešus pēc novākšanas).

3. “Xiaobaizui” ir 40–70 cm gari cilindriski bumbuļi, kuru diametrs nepārsniedz 1,6 cm. Bumbuļiem ir tievas šķiedrainas saknes, riekstu krāsas ārējais apvalks, mīksts miltains mīkstums. Izvārot bumbuļiem ir patīkama salda garša; tie satur 75–85 % ūdens (trīs mēnešus pēc novākšanas).

Kaltētais produkts Lixian Ma Shan Yao ietver gan jamsu plāksnītes, gan čipsus.

1. Jamsu plāksnītes: Tās gatavotas no svaigiem, nomizotiem un dehidratētiem jamsiem, tām ir gandrīz cilindriska forma, tās ir gludas un vienāda lieluma un dzeltenbaltā krāsā, kraukšķīgas; tās satur 6–8 % ūdens.

2. Jamsu čipsi: Tos gatavo no 0,25–0,4 cm biezām jamsu plāksnītēm, čipsiem ir jamsu plāksnītēm raksturīgās garšas īpašības.

3.3. Izejvielas:

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

—

3.6. Īpaši noteikumi griešanai, rīvēšanai, iepakošanai, u. c.:

1. Visas darbības, tostarp griešana, rīvēšana un iepakošana jāveic izcelsmes vietā.

2. Iepakošana

1. Iepakošanai paredzētajiem traukiem, piemēram, plastmasas vai kartona kastēm jābūt pielāgotām produkta lielumam un gatavotām atbilstīgi vienotai specifikācijai. Tiem jābūt vienāda lieluma, tīriem, sausiem, stingriem, gaiscaurlaidīgiem, pievilcīga izskata, bez piesārņotājiem un smaržām. Iepakojumā nedrīkst būt asu priekšmetu, kukaiņu vai atkritumu, puvuma vai pelējuma pazīmju. Kartona kastes jāglabā sausas un no tām jāizņem starplikas; plastmasas kastēm jābūt gatavotām atbilstīgi saskaņotai specifikācijai.

2. Produktus iepako atbilstīgi specifikācijai, un vienas specifikācijas produkti jāapvieno vienā preču partijā.

3. Katrā partijā ir identi standartizēta svara iepakojumi.

3. Transportēšana

Produkti pirms transportēšanas jāatdzesē. Tie jāglabā mērenā temperatūrā un mitrumā, kā arī jāsargā no salnas, lietus un tiešas saules staru iedarbības. Transportēšanas laikā jābūt stabilai temperatūrai un labai ventilācijai.

4. Glabāšana

1. Glabāšanas veids– atbilstīgi šķirnei un specifikācijai.

2. Glabāšanas temperatūra– 2–4 °C.

3. Mitruma apstākļi glabāšanas laikā– relatīvais gaisa mitrums 80–85 %.

4. Ventilācija– pilnīgi piepildītās noliktavas telpās jāuztur vienmērīga gaisa plūsma.

3.7. Īpaši noteikumi marķēšanai:

Uz visiem iepakojumiem jābūt šādiem datiem: produkta nosaukums, šķira, standarta numurs, preču zīme, īpašās ģeogrāfiskās izcelsmes norādes, ražotāja nosaukums, pilna adrese, ražošanas vieta, tīrsvars, iepakošanas datums utt. Tekstam uz etiķetes jābūt skaidri salasāmam, pilnīgam un precīzam, tam jābūt ķīniešu un angļu valodā.

4. Precīza ģeogrāfiskā apgabala definīcija:

Ģeogrāfiskais apgabals aizņem 345 kvadrātkilometru platības un ietver šādas pilsētas un pašvaldību teritorijas gar Zhulong upi: Qudi pašvaldība, Liushi pilsēta, Baoxu pilsēta, Nanzhuang pilsēta, Liwu pilsēta, Guodan pilsēta un Baichi pilsēta.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Li apriņķa ģeogrāfiskajā apgabalā Lixian Ma Shan Yao audzē jau vairāk nekā 2 000 gadu. Tas atrodas Bohai līča baseinā un centrālās Hebei provinces rietumu ieplakā Ķīnas ziemeļos. Minētais apgabals ir līdzenums, ko veido kvartāra perioda aluviālās sanesas un deluviālie nogulumi. Zemesgabali virzienā no dienvidrietumiem uz ziemeļaustrumiem ir nolaideni, bet liela reljefa dažādība nav vērojama. Vidējais augstums virs jūras līmeņa ir 15,6 m, kritums – 0,03–0,01 %. Li apriņķis atrodas mērenajā semiarīda musonu klimata austrumu joslā, ko raksturo kontinentāls musonu klimats. Ir četri atšķirīgi gadalaiki – vējains un sauss pavasaris, lietaina un karsta vasara, skaidrs un dzestrs rudens un auksta un sausa ziema. Apgabalā netrūkst saulesgaismas, karstuma un ūdens. Visu gadu dominē dienvidu un dienvidrietumu vēji. Citi ģeogrāfiskie raksturlielumi – gadā vidēji 176 dienu nav salnu, gada vidējā augsnes temperatūra ir 13 °C, gada vidējā gaisa temperatūra 12,2 °C (mēneša maksimālā temperatūra 26 °C), gada vidējais saulesgaismas ilgums 2 628,7 stundas, gada vidējais kopējais saules starojuma daudzums 106,9 kcal/cm2, gada maksimālās sniega segas biezums 23 cm, gada vidējais nokrišņu daudzums 487,2 mm.

5.2. Produkta specifika:

Lixian Ma Shan Yao produktiem salīdzinājumā ar citām jamsu šķirnēm ir unikālas īpašības un tos jo īpaši pazīst to maigās, bet aromātiskās un pikantās garšas dēļ. Svaigi jamsi satur 75–85 % ūdens (trīs mēnešus pēc novākšanas). Kaltētiem Lixian Ma Shan Yaos ir stingra konsistence, tie satur 6–8 % ūdens, vismaz 4,5 % proteīnu un kopējais cukura saturs tajos nepārsniedz 15 %.

5.3. Saikne starp ģeogrāfisko apgabalu un produkta kvalitāti vai īpašībām vai produkta īpašo kvalitāti, reputāciju vai citām īpašībām:

1. Dabas faktori

1. Augsne: Caur Li apriņķi plūst Zhulong upe, kas nosaka raksturīgās ģeoloģiskās un augsnes īpašības. Li apriņķis atrodas sanesu zonā Ziemeļķīnā, kur ir daudz kvartāra perioda sanesumu. Dominē smilšainas upju sanesu augsnes, kas radušās no daudzkārtējiem Zhulong upes plūdiem. Aptuveni 37 % no apriņķī apstrādātās zemes ir smilts augsne. Jamsu audzēšanas apgabalā dominē smilšaina upju sanesu augsne. Augsnes slānis ir dziļš un irdens ar labu ūdenscaurlaidību, kas ir labvēlīga jamsu audzēšanai. Pārsvarā augsne ir vidēji auglīga. Augsnes barības vielas aramkārtā ietver organiskās vielas 0,78 %, kopējo slāpekli 0,065 %, kopējo fosforu 0,076 %, pēc Olsena 0,9 mg/kg, pieejamo kāliju 91 mg/kg; augsnes pH ir 7,4–8,9, kas nodrošina to, ka Lixian Ma Shan Yao ir daudz labu īpašību, piemēram, simetriska forma, īsi smaili gali, gareni bumbuļi, plāns ārējais apvalks, retas šķiedrainas saknes, gluda miza un to, ka uz bumbuļiem nav izaugumu. Lixian Ma Shan Yao parasti satur vairāk proteīnu nekā citi jamsi.

2. Klimatiskie: apstākļi Li apriņķis atrodas semiarīdajā zonā, kur valda mēreni silts klimats un austrumu musons. Gadā 177 dienas nav salnas, gada vidējais nokrišņu daudzums ir 471 mm, nokrišņi vērojami galvenokārt no jūnija līdz augustam, gada vidējā iztvaikošana 1 837,4 mm. Pietiekama gaisma un siltums ir faktori, kas ir ļoti labvēlīgi jamsu augšanai. Turklāt labas kvalitātes ūdens un mērķtiecīga apūdeņošana veicina Lixian Ma Shan Yao specifisko īpašību veidošanos, piemēram, ļoti labās ārstnieciskās īpašības un patīkamu smaržu, augstu proteīnu saturu un zemu cukura līmeni, izteiktu tumīgumu un to, ka produktā nav daudz mitruma.

2. Cilvēkfaktori

Vietējie ražotāji izmanto tradicionālus paņēmienus un palīgierīces, piemēram, divu, triju un četru kāju balstus, kas nodrošina, ka katrs augs augšanas laikā var saņemt pietiekami daudz gaismas un siltuma. Ņemot vērā augsnes īpašības, elastīgās apūdeņošanas sistēmas un ātro ūdens noteci, augšanas periodā augsne saglabā mitrumu un tajā nav slimību izraisītāju.

3. Vēsturiskā izcelsme

Salīdzinājumā ar citām jamsu šķirnēm Lixian Ma Shan Yao ir maiga, bet tomēr aromātiska un pikanta garša, kas nodrošinājusi šā tradicionālā produkta labo reputāciju un augsto kvalitāti. Šās garšas dēļ Lixian Ma Shan Yao ir labi pazīstams un to dēvē par slaveno Ma Shan Yao.

Lixian Ma Shan Yao audzēšanai ir senas tradīcijas, jo jamsi jau senos laikos audzēti plašos apmēros. Daudz cilvēku zina leģendas, stāstus un dzejoļus par jamsiem. Piemēram, “Tirgotājs Fanli ieradies Liushi pilsētā, un skaista sieviete Xishi nogaršoja jamsus”, “Bai kunga slimā un vājā meita Hu ciemā pēc jamsu ēšanas kļuvusi par skaistu un veselu pilsdāmu”, “Imperators Qianlong pa ceļam uz dienvidiem iegriezās Li apriņķī, un viņa vasalis Ji Xiaolan sacerēja slavenu dzejoli par jamsiem”.

Atsauce uz specifikācijas publikāciju:

— To nodrošinās Lauksaimniecības ĢD.

(1) OV L 93, 31.3.2006., 12. lpp.